L 200/6
SK
Úradný vestník Európskej únie
10.8.2023
(5)
62 výrobcov osobných vozidiel a 47 výrobcov ľahkých úžitkových vozidiel informovalo Komisiu v súlade s článkom 7 ods.
5 prvým pododsekom nariadenia (EÚ) 2019/631 o chybách v údajoch.
Komisia overila chyby oznámené výrobcami a dôvody ich opravy.
(6)
V prípade 4 výrobcov osobných vozidiel a 7 výrobcov ľahkých úžitkových vozidiel boli všetky vozidlá uvedené v predbežnom súbore údajov mimo rozsahu pôsobnosti nariadenia (EÚ) 2019/631.
V prípade jedného výrobcu osobných automobilov a jedného výrobcu ľahkých úžitkových vozidiel nemalo žiadne z vozidiel v predbežnom súbore údajov nahlásenú hodnotu špecifických emisií CO2 v rámci celosvetového harmonizovaného skúšobného postupu pre ľahké vozidlá (ďalej len „WLTP“), ktorá je potrebná na výpočet výkonnosti výrobcu v kalendárnom roku 2021.
Títo výrobcovia preto nie sú zahrnutí do tohto rozhodnutia.
(7)
V dôsledku overenia chýb zo strany Komisie je potrebné potvrdiť alebo zmeniť predbežné výpočty pre celkovo 88 výrobcov osobných automobilov a 63 výrobcov ľahkých úžitkových vozidiel.
(8)
V súlade s článkom 2 ods.
4 nariadenia (EÚ) 2019/631 nemusia výrobcovia, ktorí sú spolu so všetkými svojimi prepojenými podnikmi zodpovední za menej ako 1 000 prihlásení nových vozidiel, dodržať cieľovú hodnotu špecifických emisií.
Je však vhodné vypočítať a nahlásiť ich priemerné špecifické emisie CO2, ako aj počet nových vozidiel, ktoré boli zaevidované.
(9)
V súlade s článkom 4 nariadenia (EÚ) 2019/631 sa má výrobca považovať za výrobcu, ktorý dodržal svoju cieľovú hodnotu špecifických emisií, ak jeho priemerné špecifické emisie CO2 neprekračujú jeho cieľovú hodnotu špecifických emisií.
V súlade s článkom 6 nariadenia (EÚ) 2019/631 sa v prípade výrobcov, ktorí sú členmi združenia, má dodržiavanie posudzovať na úrovni združenia.
V prípade výrobcov alebo združení, ktorým bola udelená výnimka z ich cieľových hodnôt špecifických emisií v kalendárnom roku 2021 v súlade s článkom 10 nariadenia (EÚ) 2019/631, sa priemerné špecifické emisie CO2 majú posúdiť z hľadiska spĺňania udelených výnimočných cieľových hodnôt.
(10)
Dvaja výrobcovia osobných automobilov, Subaru Corporation a Jaguar Land Rover Limited, stiahli svoje žiadosti o výnimky zo svojich cieľových hodnôt špecifických emisií na kalendárny rok 2021 a na daný kalendárny rok vytvorili združenia s inými výrobcami.
V dôsledku toho sa na týchto výrobcov už neuplatňujú výnimky z ich cieľových hodnôt špecifických emisií na kalendárny rok 2021 a ich súlad sa má posudzovať na úrovni združenia.
(11)
V súlade s článkom 5 nariadenia (EÚ) 2019/631 sa pri výpočte priemerných špecifických emisií CO2 výrobcov osobných vozidiel každé nové osobné vozidlo so špecifickými emisiami CO2 menej ako 50 g CO2/km započítava ako 1,67 osobného vozidla v kalendárnom roku 2021, a to až do príspevku superkreditov vo výške 7,5 g CO2/km v období 2020 až 2022 v prípade každého výrobcu alebo združenia.
(12)
Úspory emisií CO2 dosiahnuté vďaka inovatívnym technológiám (ekologické inovácie), ktoré majú overiteľný prínos k zníženiu emisií CO2 a Komisia ich schválila v súlade s článkom 11 nariadenia (EÚ) 2019/631, sa v prípade každého výrobcu alebo združenia výrobcov berú do úvahy pri výpočte priemerných špecifických emisií CO2 až do celkového príspevku vo výške 7 g CO2/km.
V kalendárnom roku 2021 sa majú zohľadňovať len úspory emisií CO2 dosiahnuté vďaka ekologickým inováciám a určené na základe WLTP.
(13)
Záznamy s úplnými údajmi o hmotnosti v prevádzkovom stave a emisiách CO2, ale s chýbajúcimi alebo nesprávnymi identifikačnými číslami vozidiel (chybový kód B) by sa tiež mali zahrnúť do výpočtu cieľových hodnôt špecifických emisií a priemerných špecifických emisií CO2.
Keďže však výrobcovia nemôžu overiť dané záznamy, je pri určovaní vzdialenia sa príslušného výrobcu od cieľovej hodnoty vhodné uplatniť chybový limit.
(14)
Tento chybový limit sa vypočíta ako rozdiel medzi odchýlkami medzi priemernými špecifickými emisiami CO2 a cieľovou hodnotou špecifických emisií, pričom sa zohľadnia všetky prípady zaevidovania vozidiel, ktoré výrobcovia nemôžu overiť.
Bez ohľadu na to, či je rozdiel kladný alebo záporný, použitý chybový limit vždy zlepší postavenie výrobcu vzhľadom na jeho cieľovú hodnotu špecifických emisií.